b'\n_START_ARTICLE_\n\xc5\xa0ok\n_START_PARAGRAPH_\n\xc5\xa0ok je stanje organizma, kjer krvni obtok ne zado\xc5\xa1\xc4\x8da ve\xc4\x8d potrebam po kisiku (in drugih snoveh). Vzroki za \xc5\xa1ok so lahko zelo razli\xc4\x8dni, vsem pa je skupen premajhen pretok krvi skozi tkiva.\n_START_SECTION_\nVrste \xc5\xa1oka\n_START_PARAGRAPH_\nPo mehanizmu nastanka lo\xc4\x8dimo 4 osnovne vrste \xc5\xa1oka.\n_START_SECTION_\nHipovolemi\xc4\x8dni \xc5\xa1ok\n_START_PARAGRAPH_\nPretok krvi je zmanj\xc5\xa1an zaradi zmanj\xc5\xa1anega volumna krvi v telesu. Vzrok je lahko izguba krvi zaradi krvavitve (iz telesa ali v notranjosti telesa) - t. i. hemoragi\xc4\x8dni \xc5\xa1ok. Vzrok je lahko tudi zmanj\xc5\xa1anje volumna krvi zaradi velike izgube vode iz telesa - dehidracija, do \xc4\x8desar lahko pride ob hudi driski ali bruhanju, bolezensko \xc4\x8dezmernem izlo\xc4\x8danju urina, obilnem potenju, izgubi teko\xc4\x8dine skozi ope\xc4\x8deno ko\xc5\xbeo ali zaradi hitrega nastanka obse\xc5\xbenih oteklin.\n_START_SECTION_\nKardiogeni \xc5\xa1ok\n_START_PARAGRAPH_\nPretok krvi je zmanj\xc5\xa1an zaradi odpovedovanja \xc4\x8drpalne zmo\xc5\xbenosti srca. Vzrok je lahko novonastala motnja v delovanju srca, kot so nekatere motnje sr\xc4\x8dnega ritma (aritmije) in sr\xc4\x8dni infarkt, ali pa gre za hudo poslab\xc5\xa1anje kroni\xc4\x8dne sr\xc4\x8dne bolezni.\n_START_SECTION_\nObstrukcijski \xc5\xa1ok\n_START_PARAGRAPH_\nPretok krvi je zmanj\xc5\xa1an zaradi mehani\xc4\x8dne ovire. Vzrok je lahko zama\xc5\xa1itev velikih \xc5\xbeil, ki vodijo od srca (arterij), npr. s krvnim strdkom (plju\xc4\x8dna embolija). Nastane lahko tudi zaradi izliva krvi v osr\xc4\x8dnik, kar utesnjuje srce in mu prepre\xc4\x8duje, da bi se napolnilo s krvjo in jo \xc4\x8drpalo naprej (tamponada). Kopi\xc4\x8denje zraka v prsnem ko\xc5\xa1u izven plju\xc4\x8d (tenzijski pnevmotoraks), ki je lahko posledica po\xc5\xa1kodbe ali zaplet plju\xc4\x8dne bolezni, lahko pritiska na velike \xc5\xbeile in moti pretok krvi.\n_START_SECTION_\nDistribucijski \xc5\xa1ok\n_START_PARAGRAPH_\nJe posledica nenormalno raz\xc5\xa1irjenih \xc5\xbeil. To povzro\xc4\x8di prerazporeditev (distribucijo) krvi v podro\xc4\x8dja, kjer ni nujno potrebna, in  padec krvnega tlaka. Vzrok so lahko po\xc5\xa1kodbe hrbtenja\xc4\x8de (nevrogeni \xc5\xa1ok), huda alergijska reakcija (anafilakti\xc4\x8dni \xc5\xa1ok), huda sepsa (septi\xc4\x8dni \xc5\xa1ok) in nekatere zastrupitve.\n_START_SECTION_\nSimptomi in znaki \xc5\xa1oka\n_START_PARAGRAPH_\nBolnikova ko\xc5\xbea je bleda, hladna in potna. Izjema je ko\xc5\xbea pri distribucijskem \xc5\xa1oki, kjer je ko\xc5\xbea zaradi raz\xc5\xa1irjenih \xc5\xbeil topla in ni bleda. Pulz je pogosto \xc5\xa1ibek in hitrej\xc5\xa1i kot obi\xc4\x8dajno (po navadi preko 100 utripov na minuto), v\xc4\x8dasih ga na zapestju sploh ne moremo tipati. Sr\xc4\x8dni utrip je upo\xc4\x8dasnjen pri nevrogenem \xc5\xa1oku. Ni\xc5\xbeji (kot obi\xc4\x8dajno) je tudi bolnikov krvni tlak, ki je v\xc4\x8dasih nemerljivo nizek. Dihanje je v\xc4\x8dasih pospe\xc5\xa1eno. Bolnik je videti prizadet, miruje, mol\xc4\x8di in se ne zmeni za okolico. Odgovarja kratko, v\xc4\x8dasih je tudi zmeden ali ka\xc5\xbee druge znake motene zavesti.\n_START_SECTION_\nPrva pomo\xc4\x8d\n_START_PARAGRAPH_\n\xc4\x8ce vzroka ne odpravimo, bo hitro nastali \xc5\xa1ok pripeljal do zastoja srca v nekaj minutah. Ker vzroka pogosto ni mogo\xc4\x8de odpraviti izven bolni\xc5\xa1nice, je potrebno takoj poklicati pomo\xc4\x8d (112). \xc4\x8ce je vzrok \xc5\xa1oka o\xc4\x8diten, ukrepamo v skladu z navodili (odstranitev alergena in dvig nog nad vi\xc5\xa1ino srca pri anafilakti\xc4\x8dnem \xc5\xa1oku...). Pridobiti je potrebno \xc4\x8dim ve\xc4\x8d podatkov o poteku dogodkov in bolnika opazovati ves \xc4\x8das do prihoda re\xc5\xa1evalcev. Pripravljeni moramo biti na morebitno o\xc5\xbeivljanje.'